
2013 m. spalio 23 d. pranešimas VIR
VVSK pritarė V. Baltraitienės parengtiems rinkimų  įstatymų projektams 

Valstybės valdymo ir savivaldybių komitetas (toliau – Komitetas) šiandien posėdyje svarstė visą eilę įstatymų projektų, reguliuojančių rinkimus. Svarbiausios rinkimų įstatymų pataisos, kurias Seimui pateikė Virginijos Baltraitienės vadovaujama darbo grupė. 

Komitetas pritarė patobulintam Vyriausiosios rinkimų komisijos įstatymo pataisų projektui (XIIP-968), kuriuo siūloma patikslinti kai kuriuos Vyriausiosios rinkimų komisijos uždavinius ir įgaliojimus; nustatyti nepriekaištingos reputacijos reikalavimą Vyriausiosios rinkimų komisijos nariams; pakeisti Vyriausiosios rinkimų komisijos sudarymo terminą; padidinti pareigūnų, siūlančių kandidatūras į komisijos narius, skaičių ir galimybę siūlyti į komisijos narius (du narius) ir Respublikos Prezidentui (vietoje darbo grupės siūlytų Vidaus reikalų ministerijos ir Finansų ministerijos kandidatūrų); atsisakyti burtų traukimo procedūros tvirtinant komisijos sudėtį; nustatyti, kad Vyriausiosios rinkimų komisijos posėdžius galėtų stebėti ir visuomeninių rinkimų komitetų atstovai; nustatyti, kad Vyriausiosios  rinkimų komisijos veiklos ataskaitos Seimui būtų teikiamos po kiekvienų rinkimų bei kt. pakeitimai.
Komitetas pritarė ir komiteto patobulintiems  Prezidento rinkimų ir Rinkimų į Europos Parlamentą įstatymų pataisoms (projektai XIIP-969 ir  XIIP-970), kuriomis siekiama suvienodinti nuostatas su kitais rinkimų įstatymais, Europos Parlamento rinkimuose įteisinti visuomeninio rinkimų komiteto institutą.
Rinkimų į Europos Parlamentą įstatymo pakeitimais siūloma įtvirtinti galimybę, kad rinkimuose kandidatus galėtų kelti ir visuomeninis rinkimų komitetas, taip pat numatoma reglamentuoti jo sudarymą ir statusą įgyvendinant  Konstitucinio Teismo 2010 m. lapkričio 9 d. nutarimą ir užtikrinama galimybė rinkėjams balsuoti ne tik už partijas, bet ir už kitų subjektų (rinkimų komitetų) iškeltus sąrašus. Pagal teikiamas naujas nuostatas partijas ir rinkimų komitetus, norinčius kelti kandidatų sąrašus, turėtų paremti ne mažiau kaip 10 000 rinkėjų. Įregistruodama rinkimų komitetą Vyriausioji rinkimų komisija suteiks jam pavadinimą-raidę, laikydamasi eiliškumo ir pagal įregistravimo laiką. Raidę siūloma laikyti rinkimo komiteto pavadinimu ir siūloma įrašyti rinkimų  į Europos Parlamentą balsavimo biuletenyje. Komiteto patobulintame projekte numatyta palikti kaip ir dabar galioja  10 vidutinių mėnesinių darbo užmokesčio dydžių rinkimų užstatą, kuris būtų grąžinamas tik nesant pažeidimų ir kai sąrašas rinkimuose surinko nemažiau nei 3 procentus rinkimuose dalyvavusių rinkėjų balsų. 
Siekiant suvienodinti nuostatas su kitais rinkimų teisės aktais Prezidento rinkimų ir Rinkimų į Europos Parlamentą įstatymų pataisomis numatoma nustatyti, kad rinkėjų pavėžėjimas būtų apmokamas iš valstybės ir savivaldybių biudžetų, kad už darbą būtų atlyginama ir balsavimo komisijoms, kurios sudaromos diplomatinėse atstovybėse ir konsulatuose. Planuojama įtvirtinti reikalavimą rinkimų komisijos nariui turėti nepriekaištingą reputaciją, keisti savivaldybių ir apylinkių rinkimų komisijų darbo apmokėjimo tvarką ir įvesti darbo laiko apskaitos žiniaraščius. Taip pat pritarta siūlymui nustatyti galimybę esant šiurkštiems rinkimų teisės pažeidimams-atšaukti atitinkamo rinkimų komiteto ar politinės partijos sąrašo paskelbimą, galimybę rinkėjui balsuoti kitoje apylinkėje, kai abi apylinkės yra prisijungusios prie Vyriausiosios rinkimų komisijos informacinės sistemos. Teikiamomis pataisomis ketinama uždrausti bet kokią rinkimų agitaciją rinkimų dieną, sudaryti galimybes balsavimo komisijoms perduoti rinkimų dokumentų duomenis Vyriausiajai rinkimų komisijai elektroniniu būdu saugiomis elektroninio ryšio priemonėmis ir kt.

Komiteto patobulintame Politinių partijų įstatymo pakeitimo įstatymo projekte (XIIP-971) siūloma, kad politinei partijai įsteigti būtina turėti du tūkstančius steigėjų (buvo vienas tūkstantis).

